text: [{"text_idx": "#000001", "text": "Seumeujid Raya Baiturrahman awai pho\u0302n geupeugo\u0308t bak masa Keurajeue\u0308n Ace\u0300h. Meububo\u0302ng seumeujid nyan geupeugo\u0308t lage\u0300e\u0308 ciri khaih seumeujid-seumeujid lae\u0301n di Nusantara bak masa nyan, bubo\u0302ng meusagoe\u0308 meususo\u0302n peue\u0308t boh bubo\u0302ng."}, {"text_idx": "#000002", "text": "Na duwa boh ve\u0300reusi seujarah teuntang riwayat geupeugo\u0308t seumeujid nyan. Lado\u0302m sumbe\u0302 geupeugah seumeujid nyan geupeudo\u0308ng pho\u0302n bak tho\u0302n 1229 masihi le\u0301 Seulo\u0302tan Alauddin Johan Mahmudsyah. Teuma, sumbe\u0302 nyang lae\u0301 geupeugah seumeujid nyan geupeugo\u0308t le\u0301 Seulo\u0302tan Iseukanda Muda bak tho\u0302n 1612 masihi."}, {"text_idx": "#000004", "text": "Geudo\u0302ng seumeujid dudoe\u0308 jipeugo\u0308t lom le\u0301 awak Olanda ateue\u0308h pare\u0301ntah Jeuneural Van Der Heijden. Jipeugo\u0308t keulayi seumeujid nakeuh jineuk cok hate\u0301 ureue\u0308ng Ace\u0300h ngat jeue\u0308t jidue\u0308k Olanda di Kutaraja. Seumeujid Raya Baiturrahman jipeugo\u0308t keulayi bak tho\u0302n 1879 \u2013 1881 M. Arsitektur geudo\u0302ng nyang baro\u0302 nyan geupeugo\u0308t le\u0301 de Bruchi nyang geucok curak Moghul (India)."}, {"text_idx": "#000005", "text": "Seumeujid nyang neudue\u0308k bak pusat Kuta Banda Ace\u0300h nyan lheue\u0308h nyan na meupadup-padup go\u0308 ka geupeuluwah. Pho\u0302n-pho\u0302n geupeuluwah bak tho\u0302n 1936 masihi. Ateue\u0308h pare\u0301ntah Gubernur Jeuneural A. PH. Van Aken, geupeugo\u0308t duwa boh kubah blah ro\u0308t wie\u0308 ngo\u0308n blah ro\u0308t uneun seumeujid. Lheue\u0308h nyan, bak tho\u0302n 1958 - 1965 masihi, geudo\u0302ng seumeujid nyan geupeuluwah lom. Wate\u0300e\u0308 geupeuluwah nyang keu duwa go\u0308 nyan geutamah duwa boh kubah teuk ngo\u0308n duwa krak meunara blah ro\u0308t barat."}, {"text_idx": "#000006", "text": "Bak tho\u0302n 1992 masihi, geutamah lom duwa boh kubah ngo\u0308n limo\u0308ng boh meunara. Lheue\u0308h nyan geupeuluwah leue\u0308n lom mandum luwah 16.070 me\u0300te\u0300 persegi.\nYo\u0302h wate\u0300e\u0308 trage\u0300di tsunami bak tho\u0302n 26 Dise\u0300mbe\u0302 2004, seumeujid nyan seulamat adak pih na bacut nyang reulo\u0308h."}, {"text_idx": "#000008", "text": "Lheue\u0308h keuseuneulheue\u0308h bak tho\u0302n 2015 masih yo\u0302h wate\u0300e\u0308 doto Zaini Abdullah-Muzakir Manaf geudue\u0308k Gubernur-Wakil Gubernur Ace\u0300h, seumeujid nyanb geure\u0300novasi. Geupeugo\u0308t lage\u0300e\u0308 suwasana seumeujid Nabawi di Madinah, geupasang 12 boh payo\u0302ng elektrik, basement teumpat tue\u0308ng ie\u0308 seumayang, teumpat parkir lom dimiyub tanoh, nyan mandum lheue\u0308h geupeugo\u0308t bak tho\u0302n 2017 masihi."}]